**Årsberetning for Bedsted Menighedsråd 2022.**

Ved Birger Jessen Hanse, formand for menighedsrådet

Siden sidste gang hvor vi var samlet til dette årlige menighedsmøde, er der sket meget. Vinteren og foråret var stadig præget og begrænset af Corona. Bedst som vi var på vej tilbage til normalen, kom så krigen i Ukraine og alle dens følgevirkninger. I det lys er det småting at tale om de begrænsninger som bl a energikrisen påfører os alle, også her ved kirken.

Vi fik sidst på året 2021 mulighed for at renovere baggang og badeværelset i præstegården idet coronaens begrænsninger og aflysninger havde givet en del besparelser ved kirkens arrangementer. Vi søgte provstiet og fik lov at bruge de sparede driftsmidler på renoveringen, som er veludført af dygtige håndværkere, meget vellykket og til alles tilfredshed. Yderligere har vi fået udskiftet alle tagrender på præsteboligen. Nu i 2023 har vi søgt og fået bevilliget budget til en luft til vand varmepumpe ved præstegården. Når den opgave er afsluttet tør jeg godt sige at vi har en velholdt og attraktiv præstegård.

Ved kirken arbejder vi stadig med varmesystemet som trænger til en renovering, og i samme projekt arbejder vi med udskiftning af kirkebænkene. Der er sparetider i provstiet men da vi har midler fra det tidligere sag af avlsgården på Stenager, ser det ud til at det kan lade sig gøre, men ting tar tid. Vi i MR bruger en del kræfter på det men det er også lidt spændende især hvis det lykkes.

Bliver det så i 2023…måske?

På kirkegården sker der også ændringer, da der ikke længere er så mange kistebegravelser og ej heller i det hele taget så mange begravelser. Vi har kontakt til en kirkegårds konsulent som rådgiver os og Christian m hjælp fra bl a Freddy får omlagt til mere græs, flere blomster, flyttet og udskiftet hække og mange andre spændende initiativer. Vi får altid megen ros for vores kirkegård ved nabo sogne, konsulenter og hvem som ellers besøger os…..og den ros giver vi straks videre til Christian og Freddy.

Siden sidst er Ninna Madsen startet som vores faste organist. Det fungerer rigtig godt og Ninna er hurtig og smidigt blevet en del af vores ansvarsfulde hold.

Ligeledes har vi ansat ny kirkesanger, Susanne Møller, og igen én med mange års erfaring og med gode evner til at falde ind i det gode samarbejde.

Stor TAK til kirkens ansatte for veludført arbejde, også opgaver som ikke nødvendigvis var nævnt i hver jeres jobbeskrivelse, I viser alle et stort engagement, og sammen udgør I et velfungerende team.

Tak til alle jer som yder en absolut vigtig frivillig indsats, både i forbindelse med arrangementer samt små og store opgaver her ved kirken.

TAK til mine kollegaer i MR. Vi arbejder godt sammen, både i de store udfordringer og de mere hyggelige opgaver. Vi finder altid en løsning i enighed. Tak for jeres indsats hver især.